Baba Milané oorlede | Maroela Media
Baba Milané. (foto: Facebook)
Die ses weke oue Milané Grobler, wat meer as twee weke gelede vir Covid-19 in 'n hospitaal opgeneem is, is oorlede.
Dit het gelyk of Milané se toestand oor die afgelope paar dae begin verbeter het, maar haar organe het egter begin ingee en sy het gisteraand haar stryd verloor.
Dokters het Milané se ouers, Adela Malan en Christo Grobler, op die ergste voorberei toe sy verlede week in die hospitaal opgeneem is en gesê sy kan moontlik nie die volgende 24 uur oorleef nie. Sy het egter aanhou veg.
Malan is die suster van die Kokkedoor-finalis en sjef Pieter Malan, ook bekend as PappaChef. "Ons harte is stukkend, my liefste sussie, ek bid dat die Here jou en Christo sal koester en vashou. Ons het nie vanaand woorde, antwoorde of vrede nie, maar ons vertrou in die Here se genade en liefde om julle deur die ding te kry. Waar klein Milané vanaand is, is daar geen pyn nie," het hy op Facebook geskryf.
"Dankie vir almal se gebede, bid asseblief saam met ons dat die jong ouers se harte beskerm sal word en vir krag vir die moeilike tyd wat nog ons almal in die gesig staar. Ons is bitter baie lief vir julle, Adela en Christo. Ons harte is in stukke saam met julle. Rus sag, mooiste pop."
Milané het op 14 Augustus begin siek word waarna sy positief vir Covid-19 getoets het. Sy is in die Life Midmed-hospitaal op Middelburg in Mpumalanga se intensiewesorgeenheid opgeneem.
Milané is verlede week aanvanklik aan 'n ventilator gekoppel, maar dit is kort voor die naweek verwyder en sy is daarna aan 'n ossillator gekoppel. Haar suurstofvlakke, bloedsirkulasie en bloeddruk het ook die afgelope naweek heelwat verbeter.
My hart skree van hartseer.
Dis bitter hartseer en so jammer vir die ouers. Rus sag kleine Milanè
Wat 'n groot verlies! My gebede gaan uit na die ouers en familie wat hierdie poplap aan die dood moes afstaan. Rus in vrede kleine engeltjie. Mag die Hemelse Vader julle die krag gee om hierdeur te kom